Experts d'àmbits temàtics tan diversos com la violència masclista, la salut mental d'infants i adults, la interculturalitat o l'explotació de dades massives, entre altres, han compartit els seus coneixements i experiència.
Un total de 1.258 persones han seguit en directe les set conferències i taules rodones virtuals organitzades pels diferents centres DIXIT durant el confinament.
Professionals d'afers socials han compartit de forma virtual els seus coneixements i experiència d'àmbits temàtics tan diversos com la violència masclista, la salut mental d'infants i adults, la interculturalitat o l'explotació de dades massives, entre altres.
La lluita contra la COVID-19 va obligar a ajornar algunes de les xerrades, però internet ha brindat l'oportunitat d'organitzar-les en format digital.
Altres actes han estat motivats per la pròpia emergència sanitària i la conseqüent crisi socioeconòmica.
Tots els actes van ser enregistrats i ara es poden recuperar els vídeos a l'apartat DIXIT TV del portal DIXIT i en aquesta pàgina, on també trobareu reflexions d'alguns dels ponents que havien d'impartir conferències DIXIT, entrades de blog i dossiers temàtics, entre altres.
Èxit d'assistència als set actes virtuals
El 30 d'abril més de 270 persones van seguir en directe la taula rodona "Els serveis d'atenció a les persones després de la COVID-19.
Model comunitari versus institucionalització".
DIXIT Girona va organitzar aquest debat en què diferents experts van reflexionar i debatre sobre les oportunitats de millora en el disseny de serveis d'atenció a les persones després de la pandèmia i recursos i en les pròpies organitzacions arrel de l'experiència de la COVID-19.
Més de 330 persones van veure la ponència "Garantint drets per erradicar les violències masclistes", impulsada per DIXIT Vic el 5 de maig.
Montse Pineda, coordinadora d'incidència política de l'Associació Creación Positiva, va reflexionar sobre quines són les claus tenim per abordar les violències masclistes.
El mateix centre va organitzar un cicle de dues conferències sobre els factors de resiliència i vulnerabilitat en l'impacte emocional de la COVID-19 en infants (el 9 de juny) i adults (el 16 de juny).
La primera, seguida en directe per 213 persones, va anar a càrrec de la doctora Aurea Autet, cap de Salut Mental de la Fundació Althaia.
La segona, amb 140 assistents, va ser impartida pel doctor Miquel Casas, responsable del Grup de Psiquiatria, Salut Mental i Addiccions del Vall d'Hebron Institut de Recerca.
"La perspectiva intercultural, una via d'interacció en diversitats, per la inclusió i contra les discriminacions" va ser el títol de la conferència que DIXIT Girona va organitzar el 15 de juny.
Prop d'un centenar de persones van seguir l'exposició de l'antropòleg Rafa Crespo, investigador del Centre d'Estudis Africans i Interculturals i membre del Col·lectiu I+, sobre el disseny i la implementació de projectes interculturals amb joves al territori.
Un altre centenar de persones van seguir des de casa el 17 de juny la xerrada "El futur ja és aquí: tecnologia i big data en els serveis socials".
Toni Codina, director i cofundador de la Fundació iSocial per a la innovació en l'acció social, va explicar com l'anàlisi de dades massives pot permetre detectar i preveure vulnerabilitats socials o persones en risc d'exclusió que actualment no reben l'atenció social adequada.
L'última de les xerrades va tenir lloc el 18 de juny i va congregar de forma virtual 110 persones.
A " Bullying i ciberbullying: què hi podem fer com a societat per a la seva prevenció?", els mestres i psicòlegs Jordi Collell i Carme Escudé van aportar eines per reforçar el paper de les famílies i els professionals dels centres educatius en la prevenció, detecció i actuació davant els diversos tipus d'assetjament escolar i afavorir la resolució positiva de conflictes.